Walang Kèkèk

Walang Kèkèk 

Walang Kèkèk yaiku salah sawijining tembang paling kondhang sing ditembangaké déning Waldjinah. Tembang iki karipta dèning Andjar Any lan Waldjinah nalika taun 1968. Tembang iki ana sajroné albumé Waldjinah sing diwedharaké Studio Irama nalika tahun 1969. 

Tembang Walang Kèkèk iki ngêmot pitudhuh supaya wong lanang ora gampang nggampilake marang wong wedok. Lumantar cakepan ana sajroné tembang iki akèh sanépan sing nggambaraké kahanane wong lanang yèn nganti ora ana wong wedok. 

Cakepan

walang kèkèk mènclok nèng ténggok

mabur manèh mènclok nèng pari

aja ngenyèk ya mas karo wong wédok 

yèn ditinggal lunga setengah mati

he yo e.... ha e ya

he ya e.... ha e ya yo ya yo

manuk sriti kecemplung banyu

bengi ngimpi awané ketemu 

walang abang mènclok nèng kara

walang ijo walange putih

bujang manèh ya mas ora ngluyura 

sing wis duwé bojo ra tau mulih

he yo e... ha e ya

he ya e... ha e ya yo ya yo

omah gendhèng tak saponané

abot ènthèng tak lakonané

walang irêng mabur brengengeng

walang ireng dawa suthangé

yèn seneng aja mung mandeng 

golèkana ngendi omahé

he yo e... ha e ya

he ya e... ha e ya yo ya yo

bisa nggambang ora bisa nyuling 

bisa nyawang ora bisa nyandhing 

walang kèkèk walangé kayu

walang kayu tiba nèng lemah

yèn kepingin arep mèlu aku

yèn mung trima tak kon jaga omah

he yo e... ha e ya

he ya e... ha e ya yo ya yo

walang kèkèk walangé kadung

walangé kèkèk sampun rampung